***Comunicat de presă***

***22 noiembrie 2024***

**Documentarul românesc „Alice On & Off”, proiectat la ultima ediție a programului „Let' s Talk About...Film”**

Programul „Let' s Talk About...Film” continuă cu ultima ediție din acest an, în Sala Mare a ICR din Aleea Alexandru nr. 38, miercuri, 27 noiembrie 2024, ora 19.00, unde va fi proiectat, în prezența regizoarei Isabela Tent, documentarul românesc „Alice On & Off” (2024). La discuție vor mai participa editorul de film Letiția Ștefănescu și invitatul special, psihoterapeutul Mugur Ciumăgeanu.

„Let 's Talk About...Film” continuă demersul Institutului Cultural Român de promovare a cinematografiei românești contemporane și introduce un concept original de înțelegere a filmelor prin invitarea unor personalități culturale pasionate de cea de-a șaptea artă, fără a fi implicate în mod direct în domeniul cinematografic.

*Cum se vede filmul din perspectiva unui psiholog? A fost greu pentru regizoare să-și urmărescă personajul? Cum să înveți pe cineva să iubească dacă nimeni nu te-a învățat pe tine? Ce ne mai atrage când vorbim despre un film: povestea sau personajele?* sunt doar câteva întrebări la care se vor căuta răspunsuri în cadrul evenimentului.

**Sinopsis și premii „Alice On & Off”**

Alice este o fată captivă în existența unei mame tinere. La 16 ani, se îndrăgostește de Dorian, care a sărit de 50. Deși se căsătoresc și au un fiu, Aristo, ecourile propriei copilării dificile ies la iveală. Într-o dinamică în care este forțată să asigure singură subzistența, Alice recurge la videochat și își ignoră aspirațiile artistice, în timp ce se luptă cu adicţia. Un portret intransigent al traumei transgeneraționale, în care Alice se zbate să fie prezentă în viața lui Aristo, să-și urmeze visurile și să se regăsească. Filmul a câștigat următoarele premii: Cel mai bun film documentar românesc - Astra Film Festival 2024, Premiul FIPRESCI, Mențiune Specială în secțiunea internațională de documentar *What’s Up Doc*, Cel mai bun debut - Transilvania IFF 2024, Mențiune Specială - Doku Baku International Documentary Film Festival 2024. Filmul „Alice On & Off”se lanseaza în cinematografe pe 20 noiembrie 2024.

**Isabela Tent**, regizoare, directoare de imagine, a studiat regia de film și jurnalism și a lucrat ca asistentă de regie la producții naționale și internaționale cu Radu Jude, Marian Crisan, Igor Coblieanski, Paul Negoescu și alții. Primul ei documentar intitulat *Chat with Alice* (2015) a primit *Premiul Gopo*. A continuat să-și filmeze personajul Alice timp de zece ani. Acest proiect ambițios a purtat-o la programe internaționale de training influente, precum Docu Rough Cut Boutique, Ex Oriente și ZagrebDox Pro. A rezultat lungmetrajul documentar „Alice On & Off”(2024), produs și distribuit de Luna Film și recompensat cu mai multe premii. Isabela Tent a semnat și imaginea filmului.

**Mugur Ciumăgeanu** a absolvit medicina (în 1996) și psihologia (în 2002). Activează, din 2002, în domenii variate cum ar fi educația pentru sănătate, dezvoltarea rurală, facilitare comunitară, combaterea violenței domestice și dezvoltarea de servicii pentru grupuri defavorizate. În 2006, a preluat conducerea Centrului Național de Sănătate Mintală, înființat cu scopul de a coordona reforma serviciilor publice de sănătate mintală din România. Din 2008, Mugur Ciumăgeanu a părăsit sistemul public și actualmente activează ca psihoterapeut autonom. Predă psihopatologia și psihologia clinică la Universitatea de Vest din Timișoara. Este membru al consiliului director al Colegiului Psihologilor din România și președintele comisiei de psihologie clinică și psihoterapie.

**Letiția Ștefănescu** a studiat montaj și design de sunet la Universitatea Națională de Artă Teatrală și Cinematografică (UNATC) București (promoția 2010). Montează cu pasiune filme documentare și de ficțiune, lucrând la proiecte precum *Aliyah DaDa* și *Spioni de ocazie* (r. Oana Bujgoi Giurgiu), ambele câștigătoare ale categoriei Cel mai bun documentar la Premiile Gopo, în 2016, respectiv 2023, *Profu’* (r. Alex Brendea), câștigător al premiului pentru Cel mai bun film central- și est-european la Jihlava IDFF 2019, și *Sieranevada* (r. Cristi Puiu), selecționat în Competiția oficială la Cannes 2016. Letiția Ștefănescu a realizat montajul filmului „Alice On & Off”.

**Contact:**

Serviciul Promovare și Comunicare

biroul.presa@icr.ro

031 71 00 622